SET ปิดเช้ารีบาวด์ 15 จุด หลังลงลึก แนะจับตาวัคซีนต้าน “โอไมครอน”
SET ปิดเช้ารีบาวด์ 15 จุด หลังลงลึกตามตปท.-รอปัจจัยใหม่หนุน และรอดูพัฒนาการวัคซีนต้านโควิดโอไมครอน บ่ายนี้ตลาดฯน่าจะยืนเหนือเส้นค่าเฉลี่ย 200 วันที่ 1,570 ได้ ส่วนแนวต้านให้ไว้ที่ 1,590 จุด
1 ธ.ค. 2564

นายวิจิตร อารยะพิศิษฐ ผู้อำนวยการอาวุโสนักกลยุทธ์การลงทุน ฝ่ายวิจัย บล.เมย์แบงก์ กิมเอ็ง (ประเทศไทย) กล่าวว่า ตลาดหุ้นไทยเช้านี้ปรับตัวขึ้นเป็นการเกิดเทคนิคเคิลรีบาวด์คล้ายตลาดหุ้นในภูมิภาคเอเชียที่มีการเคลื่อนไหวทั้งในแดนบวก-ลบสลับกัน แต่จะอิงไปทางบวกมากกว่า โดยตลาดบ้านเราก็ติดลบบ้างในระหว่างทาง แต่ก็สามารถกลับมายืนในแดนบวกได้ หลังจากที่ดัชนีฯได้ปรับตัวลงไปมากเกือบ 100 จุดในช่วงไม่กี่วันมานี้ ท่ามกลางความกังวลการแพร่ระบาดไวรัสโควิด-19 ระลอกใหม่ และการกลายพันธุ์ของเชื้อโควิดที่ชื่อ “โอไมครอน”  อีกทั้งธนาคารกลางสหรัฐฯ (เฟด) ก็จะเร่งปรับลดโครงการซื้อพันธบัตรตามมาตรการผ่อนคลายเชิงปริมาณ (QE) ซึ่งคาดว่าเฟดอาจจะยุติการทำ QE ในช่วงกลางปี 65 ทำให้ตลาดต่างจับตามอง แต่ตลาดฯก็รับรู้ไปส่วนหนึ่งแล้ว
ทั้งนี้ตลาดฯกำลังรอปัจจัยใหม่หนุน และรอดูพัฒนาการของวัคซีนที่จะมาต้านเชื้อไวรัสโควิดสายพันธุ์โอไมครอน รวมไปถึงมีการจับตาดูว่าเชื้อโอไมครอนจะเล็ดลอดเข้ามาในไทยหรือไม่ด้วย อีกทั้งติดตามสถานการณ์การแพร่ระบาดโควิดสายพันธุ์โอไมครอนจะรุนแรงแค่ไหน แต่ละประเทศจะมี Action อย่างไรบ้างหากเจอเชื้อโอไมครอน
สำหรับแนวโน้มการลงทุนในช่วงบ่ายนี้ นายวิจิตร กล่าวว่า ตลาดฯน่าจะยืนได้เหนือเส้นค่าเฉลี่ย 200 วันที่  1,570 จุดได้ ส่วนแนวต้านให้ไว้ที่ 1,590 จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์ 
KBANK มูลค่าการซื้อขาย 4,159.25 ล้านบาท ปิดที่ 135.50 บาท เพิ่มขึ้น 3.50 บาท
KCE มูลค่าการซื้อขาย 1,682.56 ล้านบาท ปิดที่ 88.00 บาท ลดลง 4.00 บาท
ADVANC มูลค่าการซื้อขาย 1,517.03 ล้านบาท ปิดที่ 209.00 บาท เพิ่มขึ้น 3.00 บาท
EA มูลค่าการซื้อขาย 1,423.19 ล้านบาท ปิดที่ 80.50 บาท ลดลง 1.50 บาท
PTT มูลค่าการซื้อขาย 1,416.29 ล้านบาท ปิดที่ 36.25 บาท เพิ่มขึ้น 0.75 บาท